Document ID: 32002D1001

Rådets afgørelse
af 19. december 2002
om handel med visse stålprodukter mellem Det Europæiske Fællesskab og Ukraine
(2002/1001/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1) I artikel 22, stk. 1, i partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Ukraine på den anden side(1) er det fastsat, at handelen med visse stålprodukter skal være genstand for en særlig aftale.
(2) Den tidligere bilaterale aftale mellem EKSF og regeringen for Ukraine om handel med visse stålprodukter udløb den 31. december 2001.
(3) Parterne enedes om at indgå en ny aftale, og forhandlingerne om denne nye aftale er endnu ikke afsluttet.
(4) Det Europæiske Fællesskab (EF) har overtaget EKSF's internationale forpligtelser siden EKSF-traktatens udløb, og foranstaltninger vedrørende handel med stålprodukter med tredjelande henhører nu under EF's kompetence inden for området handelspolitik.
(5) Der er fastsat kvantitative lofter for 2002 ved afgørelse 2001/933/EKSF truffet af repræsentanterne for medlemsstaternes regeringer, forsamlet i Rådet, den 19. december 2001(2).
(6) Indtil den nye aftale er underskrevet og trådt i kraft, skal der fastsættes kvantitative lofter for 2003.
(7) Det ukrainske parlament har vedtaget en lov om indførelse af en afgift på 30 EUR/ton på eksporten af jernholdigt skrot, som gælder fra 1. januar 2003. Denne foreslåede afgift vil være en hindring for den frie handel med jernholdigt skrot og vil føre til en væsentlig begrænsning eller et ophør af eksporten af jernholdigt skrot, hvilket vil ramme Fællesskabets stålindustri og påvirke fællesskabsmarkedet for jernholdigt skrot negativt. Det er derfor hensigtsmæssigt at nedsætte de kvantitative lofter for 2003 med 30 % i forhold til lofterne for 2002, indtil der er opnået en tilfredsstillende løsning på dette problem og en afslutning af forhandlingerne om den nye aftale -
TRUFFET FØLGENDE AFGØRELSE:
Artikel 1
I den i bilag I nævnte periode kræves der licens for at indføre de i bilag II nævnte stålprodukter med oprindelse i Ukraine til Det Europæiske Fællesskab. Licens udstedes kun inden for de i artikel 2 fastsatte grænser.
Artikel 2
Import tillades for hver varekategori og for hele Fællesskabet op til de kontingenter, der er anført i bilag I.
Gyldighedsperioden for en importlicens er fire måneder. Importlicenser, der ikke er anvendt eller kun delvis anvendt, kan fornyes for to måneder.
Artikel 3
Medlemsstaterne udsteder licenserne i overensstemmelse med de af Forbindelsesudvalget for Stål vedtagne regler og underretter straks Kommissionen herom. Kommissionen underretter med jævne mellemrum medlemsstaterne om de udnyttede mængder.
Medlemsstaterne og Kommissionen konsulterer hinanden for at sikre, at de omhandlede mængder ikke overskrides.
Artikel 4
Bestemmelserne i aftalen om handel med visse stålprodukter samt alle foranstaltninger til at gennemføre den erstatter bestemmelserne i denne afgørelse fra datoen for aftalens ikrafttræden.
Artikel 5
Denne afgørelse træder i kraft dagen efter offentliggørelsen i De Europæiske Fællesskabers Tidende.
Udfærdiget i Bruxelles, den 19. december 2002.

Labels: 18
3
15
1